REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/366-21

9. septembar 2021. godine

B e o g r a d

ZAPISNIK

14. SEDNICE ODBORA ZA ZAŠTITU ŽIVOTNE SREDINE,

ODRŽANE 9. SEPTEMBRA 2021. GODINE

 Sednica je počela u 12,06 časova.

 Sednicom je predsedavao prof. dr Ljubinko Rakonjac, predsednik Odbora.

 Sednici su prisustvovali članovi Odbora: Gojko Palalić, Marija Todorović, Tomislav Janković, Vesna Krišanov, Jelena Obradović, Nevenka Kostadinova, Dragan M. Marković, Mina Kitanović, kao i zamenici članova Odbora: Sonja Todorović (zamenik člana Žarka Bogatinovića), Vladimir Grahovac (zamenik člana Marka Mladenovića) i Olja Petrović (zamenik člana Marka Parezanovića).

Sednici nisu prisustvovali članovi Odbora: Žarko Bogatinović, zamenik predsednika Odbora, Dragana Radinović, Marko Mladenović, Marko Parezanović, Aleksandar Jugović, Akoš Ujhelji, Aleksandra Pavlović Marković i Jasmina Karanac.

 Sednici su prisustvovali i predstavnice Ministarstva za zaštitu životne sredine: Aleksandra Imširagić Đurić, pomoćnik ministra i Sanja Stamenković iz Odseka za zaštitu od velikih hemijskih udesa, kao i predstavnici Zelene stolice: Zlatko Todorčeski (Ekološki pokret Beočin) i Miloš Đajić (Centar modernih veština).

 Na predlog predsednika Odbora, sa 12 glasova „za“, jednoglasno, usvojen je sledeći:

D n e v n i r e d :

1. Razmatranje Predloga zakona o potvrđivanju Odluke 2014/2 o izmeni Aneksa I Konvencije o prekograničnim efektima industrijskih udesa, koji je podnela Vlada;
2. Razno.

Pre prelaska na rad po utvrđenom dnevnom redu, sa 12 glasova „za“, jednoglasno, usvojen je Zapisnik 13. sednice Odbora za zaštitu životne sredine, održane 6. septembra 2021. godine.

Prva tačka dnevnog reda – **Razmatranje Predloga zakona o potvrđivanju Odluke 2014/2 o izmeni Aneksa I Konvencije o prekograničnim efektima industrijskih udesa, koji je podnela Vlada**

Aleksandra Imširagić Đurić, pomoćnik ministra za zaštitu životne sredine predstavila je Odboru ovaj predlog zakona, podsetivši da je Konvencija o prekograničnim efektima industrijskih udesa zaključena 17. marta 1992. godine u Helsinkiju, u okviru aktivnosti Ekonomske komisije Ujedinjenih nacija za Evropu, a da je stupila na snagu 19. aprila 2000. godine kao i da je 40 država članica UNECE ratifikovalo, kao i Evropska Unija. Republika Srbija je ratifikovala Konvenciju o prekograničnim efektima industrijskih udesa 2009. godine, donošenjem Zakona o potvrđivanju Konvencije o prekograničnim efektima industrijskih udesa. Konvencija se odnosi na poboljšanje industrijske bezbednosti širom regiona UNECE, naročito kroz prevenciju industrijskih udesa sa prekograničnim posledicama. Konvencija poboljšava multilateralnu saradnju među Stranama Konvencije na sprečavanju industrijskih udesa i izražava spremnost za reagovanje i odgovor na industrijski udes, kada do njega dođe. Konvencija ima globalni karakter, a s obzirom na kompleksnost, za njenu implementaciju je potrebno koordinisano učešće velikog broja nadležnih organa na nacionalnom nivou, koordinacija sa regionalnim i lokalnim organima, industrijom i javnošću, kao i bilateralna prekogranična saradnja sa susednim zemljama. Navela je da, pored osnovnog teksta, Konvencija ima 13 Aneksa, koji bliže propisuju tehničke detalje neophodne za njeno sprovođenje. U Aneksu I, koji definiše opasne supstance za potrebe definisanja opasnih aktivnosti, došlo je do izmene 2015. godine, zbog čega je Vlada i podnela Predlog zakona o potvrđivanju Odluke 2014/2. Amandmani na Aneks I stupili su na snagu 15. decembra 2015. godine za sve Strane Konvencije. Istakla je da su osnovi ciljevi Konvencije, pre svega, zaštita ljudi i životne sredine od industrijskih udesa, sprečavanje industrijskih udesa, koliko god je to moguće, naročito udesa sa mogućim prekograničnim efektima, smanjivanje učestalosti i težine takvih udesa i ublažavanje njihovih efekata dodavši da Konvencija podstiče aktivnu međunarodnu saradnju između zemalja Strana Konvencije, pre, za vreme i posle industrijskog udesa. Napomenula je da, prema definicijama Konvencije, opasne aktivnosti jesu one aktivnosti koje mogu izazvati prekogranične efekte koji uključuju proizvodnju, upotrebu, skladištenje, rukovanje ili odlaganje opasnih supstanci u količinama iznad graničnih granica utvrđenih u Aneksu I Konvencije. Prekogranični efekat podrazumeva ozbiljan efekat u jednoj Strani, kao rezultat industrijskog udesa koji se dogodio u drugoj Strani, dok je efekat direktna ili indirektna, neposredna ili odložena štetna posledica izazvana industrijskim udesom, između ostalog, na ljudskim bićima, zemljištu, vodi, vazduhu, pejzažu, materijalnim dobrima ili kulturnom nasleđu. Spomenula je i kriterijume za identifikaciju opasnih aktivnosti koje mogu izazvati prekogranične efekte koji se odnose na supstance i količine navedene u Aneksu I Konvencije (Opasne supstance za potrebe definisanja opasnih aktivnosti), kao i kriterijum lokacije (u krugu od 15 kilometara od granice, za aktivnosti koje uključuju opasne supstance). Naglasila je da su nadležnosti za sprovođenje Konvencije u RS podeljene između Ministarstva zaštite životne sredine, Ministarstva unutrašnjih poslova i Ministarstva poljoprivrede, šumarstva i vodoprivrede, i da ta ministarstva obavljaju aktivnosti koje se odnose na realizaciju i implementaciju Konvencije, u saradnji sa Ministarstvom spoljnih poslova, Ministarstvom građevinarstva, saobraćaja i infrastrukture, Ministarstvom rudarstva i energetike i Ministarstvom za rad, zapošljavanje, boračka i socijalna pitanja. Informisala je Odbor o tome da je 2011. godine sklopljen Sporazum o osnivanju zajedničkog tela za sprovođenje Konvencije u Republici Srbiji, sa zadatkom da prati, razmatra i koordinira aktivnosti u vezi sa ostvarivanjem i izvršavanjem prava i obaveza Republike Srbije prema Konvenciji o prekograničnim efektima industrijskih udesa. 2018. godine je obnovljen Sporazum o osnivanju zajedničkog tela za sprovođenje Konvencije. Zajedničko telo čine predstavnici ministarstava nadležnih za zaštitu životne sredine, unutrašnje poslove, spoljne poslove, vodoprivredu, prostorno planiranje, rudarstvo i bezbednost i zdravlje na radu. Radom Zajedničkog tela predsedava i rukovodi predsednik, koji je predstavnik Ministarstva zaštite životne sredine. Formirana je i Radna grupa za identifikaciju opasnih aktivnosti koje mogu izazvati prekogranične efekte prema Konvenciji u Republici Srbiji. Republički centar za obaveštavanje (112), u okviru Sektora za vanredne situacije Ministarstva unutrašnjih poslova određen je za tačku kontakta za korišćenje IAN sistema (Industrial Accident Notification System), koji će postupati kao tačka kontakta za uzajamnu pomoć u slučaju industrijskog udesa sa prekograničnim efektima. Napomenula je da je Ministarstvo zaštite životne sredine u saradnji sa UNECE-om, pripremilo koncept projekta kojim se predlaže uspostavljanje Dijaloga o nacionalnoj politici (DNP) za industrijsku bezbednost. DNP će omogućiti Republici Srbiji da unapredi efektivnost i efikasnost saradnje, kao i da ustanovi održive mehanizme koordinacije među državnim organima, kao i između nadležnih organa i industrije. Naglasila je da je Republika Srbija članica Biroa Konferencije Strana, kao i Radne grupe za implementaciju Konvencije i da kopredsedava Zajedničkom ekspertskom grupom za vode i industrijske udese.

Podsetila je da je Odlukom 2014/2, koju je Konferencija Strana usvojila na svom 8. sastanku održanom u Ženevi 2014. godine, izmenjen Aneks I Konvencije, zbog uspostavljanja Globalno Harmonizovanog Sistema (GHS) klasifikacije i obeležavanja hemikalija, koji su razvile Ujedinjene Nacije, kao način da se usaglase hemijski propisi i standardi različitih zemalja. GHS uključuje kriterijume za klasifikaciju zdravstvenih, fizičkih i opasnosti po životnu sredinu, kao i preciziranje koje informacije treba navesti na etiketama opasnih hemikalija, kao i u bezbednosnim listovima. Istakla je da se potvrđivanjem Amandmana na Aneks I Konvencije o prekograničnim efektima industrijskih udesa usklađuju međunarodne obaveze Republike Srbije, dodavši da je ključni korak u sprečavanju industrijskog udesa identifikacija svih opasnih aktivnosti prema Aneksu I Konvencije. Kao posebno važnu, istakla je posvećenost Republike Srbije u unapređenju sistema sprečavanja industrijskih udesa, naročito udesa sa mogućim prekograničnim efektima, budući da uvek postoji potreba za unapređenjem zakonskog okvira i izgradnjom sistema u cilju prevencije udesa. Najavila je da Ministarstvo zaštite životne sredine intenzivno radi na nacrtu zakona koji bi se bavio problemima industrijskih udesa.

Na kraju svog izlaganja, obavestila je prisutne da će se 10. septembra 2021. održati prezentacija na kojoj će biti predstavljeni setovi mera koje će ući u budući Akcioni plan Nacionalnog strateškog dokumenta za zaštitu vazduha i pozvala sve zainteresovane da učestvuju.

U diskusiji su učestvovali: Gojko Palalić, Zlatko Todorčeski i Aleksandra Imširagić Đurić.

Istaknuto je da industrijska postrojenja imaju značajan udeo u zagađenju životne sredine, što je ičustrovano primerom incidenta koji se dogodio 1976. godine u Sevesu u Italiji, nakon koga je do danas donet veliki broj propisa i regulativa kojima se ova oblast reguliše pre svega u cilju prevencije. Naglašeno je da princip 21. Stokholmske deklaracije ukazuje na to da države imaju odgovornost u osiguravanju aktivnosti koje mogu dovesti do industrijskih udesa, pa je primarni cilj Konvencije o prekograničnim efektima industrijskih udesa međunarodna saradnja radi zaštite ljudskog zdravlja i životne sredine. Istaknuto je da, donošenjem ovog zakona, Republika Srbija čini još jedan značajan korak ka približavanju Evropskoj uniji, kroz implementaciju propisa i regulativa vezanih iz ove oblasti.

Postavljeno je pitanje na koji način je moguće prisustvovati najavljenoj konferenciji i u koje vreme, pa je Aleksandra Imširagić Đurić, pomoćnik ministra za zaštitu životne sredine, obavestila je da će se druga konferencija povodom pripreme Nacrta Programa zaštite vazduha u RS održati 10. septembra 2021. godine u 10,00 časova i da će članovima Odbora biti prosleđen mejl sa pristupnim linkom na Zoom platformi.

Odbor je, sa 12 glasova „za“, jednoglasno, odlučio da predloži Narodnoj skupštini da prihvati Predlog zakona o potvrđivanju Odluke 2014/2 o izmeni Aneksa I Konvencije o prekograničnim efektima industrijskih udesa, koji je podnela Vlada.

Za izvestioca Odbora na sednici Narodne skupštine određen je prof dr. Ljubinko Rakonjac, predsednik Odbora.

Druga tačka dnevnog reda – **Razno**

U okviru ove tačke nije bilo diskusije.

 Sednica je završena u 12,30 časova.

 SEKRETAR PREDSEDNIK

 Milica Bašić prof. dr Ljubinko Rakonjac